แกรนด์เธฟต์ออโต: ลอนดอน 1969

***แกรนด์เธฟต์ออโต มิชชันแพ็ก #1: ลอนดอน 1969*** () เป็นภาคเสริมสำหรับเกมแอ็กชันผจญภัย ค.ศ. 1997 *[[แกรนด์เธฟต์ออโต (วิดีโอเกม)|แกรนด์เธฟต์ออโต]]* พัฒนาโดยร็อกสตาร์แคนาดาและจัดจำหน่ายโดยร็อกสตาร์เกมส์ วางจำหน่ายสำหรับพีซี (เอ็มเอสดอสและวินโดวส์) และเพลย์สเตชันในเดือนเมษายน ค.ศ. 1999 ภาคเสริมนี้ยังคงยึดถือกลไกการเล่นเกมแบบเดียวกับเกมภาคหลักและดำเนินเรื่องในลอนดอนฉบับสมมติในช่วงทศวรรษ 1960 ผู้เล่นจะรับบทเป็นอาชญากรที่ทำงานให้องค์กรอาชญากรรมหลายแห่งที่มีฐานอยู่ในลอนดอน และต้องผ่านระดับต่าง ๆ โดยการทำคะแนนให้ได้ตามที่กำหนด ภายใต้สภาพแวดล้อมแบบโลกเปิดที่อนุญาตให้ผู้เล่นทำอะไรก็ได้ตามต้องการควบคู่ไปกับการทำงานเพื่อบรรลุเป้าหมาย

ภาคเสริมนี้ได้รับคำวิจารณ์แบบผสมผสาน แต่สามารถคว้ารางวัล BAFTA Interactive Entertainment Award ประจำปี 1999 ในสาขา "เสียง" มาได้ ส่วนภาคเสริมตัวที่สองซึ่งเป็นฟรีแวร์ ***แกรนด์เธฟต์ออโต มิชชันแพ็ก #2: ลอนดอน 1961*** () ได้รับการปล่อยตัวสำหรับพีซีในเดือนกรกฎาคม ค.ศ. 1999 เพื่อให้สอดคล้องกับการเปิดตัว*แกรนด์เธฟต์ออโต*บนอินเทอร์เน็ต ภาคนี้มีความยาวเนื้อหาสั้นกว่ามาก โดยใช้แผนที่และตัวละครชุดเดียวกับ*ลอนดอน 1969* แต่เหตุการณ์เกิดขึ้นก่อนหน้านั้นแปดปี

## ตัวเกม

เช่นเดียวกับ*แกรนด์เธฟต์ออโต* ภาคเสริมนี้ประกอบด้วยระดับการเล่นหลายระดับที่ผู้เล่นต้องทำให้สำเร็จเพื่อปลดล็อกระดับถัดไปในลำดับ องค์ประกอบทั้งหมดจากตัวเกมหลักยังคงมีอยู่ใน*ลอนดอน 1969* รวมถึงการทำคะแนนให้ถึงเป้าหมายเพื่อจบระดับ การรับงานจากตู้โทรศัพท์ที่กำลังดัง การได้รับตัวคูณเมื่อทำงานสำเร็จ และการเก็บคะแนนจากการกระทำทุกรูปแบบในเกม อย่างไรก็ตาม ภาคเสริมนี้มุ่งเน้นไปที่สถานที่เพียงแห่งเดียวสำหรับระดับต่าง ๆ นั่นคือลอนดอนในชีวิตจริงในช่วงปลายทศวรรษ 1960 และรวมถึงองค์ประกอบทางสุนทรียภาพส่วนใหญ่จากยุคสมัยของสถานที่นั้น เช่น ยานพาหนะ และคำสแลงภาษาอังกฤษแบบบริติช (ตัวอย่างเช่น "Busted" ซึ่งเป็นคำที่ใช้เมื่อถูกจับกุม ถูกแทนที่ด้วยคำที่เทียบเท่าในแบบบริติช "Nicked")

## การพัฒนาและวางจำหน่าย
*แกรนด์เธฟต์ออโต: ลอนดอน 1969* พัฒนาโดยร็อกสตาร์เกมส์ผ่านสตูดิโอร็อกสตาร์แคนาดา ทรัพยากรต่าง ๆ ในเกมถูกสร้างขึ้นโดยใช้ GTACars เครื่องมือภายนอกที่ใช้สำหรับการดัดแปลง*[[แกรนด์เธฟต์ออโต (วิดีโอเกม)|แกรนด์เธฟต์ออโต]]*ภาคต้นฉบับ ส่วนการพอร์ตลงเพลย์สเตชันดำเนินการโดยรูนคราฟต์ เกมยังได้รับเกียรติจากนักวิจารณ์ศิลปะและนักเขียนนวนิยาย จอห์น เบอร์เกอร์ มาให้เสียงพากย์เป็นฝาแฝดคริสป์ (Crisp Twins) ในคัตซีนหนึ่งของเกม

ตัวเกมถูกประกาศเปิดตัวในเดือนกุมภาพันธ์ ค.ศ. 1999 โดยเทกทูอินเตอร์แอกทิฟ บริษัทแม่ของร็อกสตาร์เกมส์ โดยถูกทำการตลาดในฐานะ "ชุดเสริม" ชุดแรกที่ปล่อยออกมาสำหรับเพลย์สเตชันและมีการกำหนดวันวางจำหน่ายเบื้องต้นไว้ในเดือนเมษายนปีนั้น เดิมทีชุดเสริมนี้มีกำหนดจะจัดจำหน่ายโดยแกเทอริงออฟดีเวลอเปอส์ อีกหนึ่งค่ายในเครือเทกทู เวอร์ชันพีซีเข้าสู่กระบวนการผลิตเมื่อวันที่ 22 เมษายน ค.ศ. 1999 และมีกำหนดวางจำหน่ายในสัปดาห์หลังจากนั้น ทั้งเวอร์ชันพีซีและเพลย์สเตชันวางจำหน่ายโดยร็อกสตาร์เกมส์ในวันที่ 30 เมษายน ค.ศ. 1999 โดยมีทั้งแบบซื้อแยกเดี่ยวและเป็นส่วนหนึ่งของ*แกรนด์เธฟต์ออโต: ไดเร็กเตอส์คัต* (*Grand Theft Auto: Director's Cut*) ชุดรวมที่ประกอบด้วย*แกรนด์เธฟต์ออโต*ภาคต้นฉบับด้วย

ยังมีการประกาศเปิดตัว*แกรนด์เธฟต์ออโต: ลอนดอน 1961* ภาคเสริมที่ดาวน์โหลดได้ฟรีสำหรับ*ลอนดอน 1969* ในเดือนมิถุนายน ค.ศ. 1999 และได้รับการเปิดตัวเมื่อวันที่ 1 กรกฎาคม ค.ศ. 1999 โดยปล่อยออกมาพร้อมและผ่านทางเว็บไซต์ของ''แกรนด์เธฟต์ออโต 2''

### สเปเชียลอิดิชัน
เวอร์ชันสแตนด์อโลนของ*ลอนดอน 1969* ในชื่อ ***แกรนด์เธฟต์ออโต: ลอนดอน - สเปเชียลอิดิชัน*** (*Grand Theft Auto: London - Special Edition*) ได้รับการวางจำหน่ายสำหรับเพลย์สเตชันใน ค.ศ. 2000 ที่สหราชอาณาจักร เวอร์ชันนี้สามารถเล่นได้โดยไม่จำเป็นต้องใช้แผ่น*แกรนด์เธฟต์ออโต*ภาคต้นฉบับในการรันเกม

## การตอบรับ

*แกรนด์เธฟต์ออโต: ลอนดอน 1969* ได้รับคำวิจารณ์แบบผสมผสาน โดยเกมแรงกิงส์ ซึ่งรวบรวมคะแนนมาตรฐานจาก 100 ได้คำนวณคะแนนเฉลี่ยไว้ที่ 75% จาก 9 บทวิจารณ์สำหรับเวอร์ชันพีซี ขณะที่เวอร์ชันเพลย์สเตชันได้คะแนน 69% จากสิบเอ็ดบทวิจารณ์

*[[เน็กซ์เจเนเรชัน]]* วิจารณ์เวอร์ชันเพลย์สเตชัน โดยให้คะแนน 3 จาก 5 ดาว และระบุว่าเป็น "ประสบการณ์ที่สนุกสนานแม้จะสั้นไปหน่อย ในการโลดแล่นไปในมุมมืดของชีวิตยามค่ำคืนในอังกฤษยุคฮิปปี้"

โดยทั่วไป ภาคเสริมนี้ถูกมองว่ามีการปรับปรุงจาก*แกรนด์เธฟต์ออโต*ภาคต้นฉบับเพียงเล็กน้อย เจฟฟ์ เกิร์สต์มันน์จาก*[[เกมสปอต]]*คิดว่าเกม "ยังคงมีความสนุกในระดับที่เหมาะสม" แต่สรุปว่า "เทียบไม่ได้เลยกับเมืองดั้งเดิมทั้งสามของ GTA" ทางด้านรอน ดูลิน จาก*เกมสปอต*เช่นกัน พบว่า "ไม่มีอะไรใหม่มากนักใน*แกรนด์เธฟต์ออโต: ลอนดอน 1969*" นอกจากการเปลี่ยนแปลงรูปลักษณ์ภายนอก และ "ปัญหาด้านการเล่นทั้งหมด [จากเกมภาคหลัก] ยังคงอยู่" เขาตำหนิถึงการขาดการพัฒนา โดยอ้างถึง "การควบคุมที่แย่ การออกแบบภารกิจที่น่าหงุดหงิด และกราฟิกที่ธรรมดา" ผู้วิจารณ์จาก*[[ยูโรเกมเมอร์]]*เห็นพ้องโดยกล่าวว่า "เหมือนกับเกมภาคแรก คือรูปลักษณ์ไม่สวยงามนัก กราฟิกมีความแตกเป็นพิกเซลสูง และการเลื่อนภาพก็ไม่ได้ราบรื่น" อย่างไรก็ตาม ในบทวิจารณ์ที่ค่อนข้างเป็นบวกจาก*[[ไอจีเอ็น]]* เจย์ บูร์ เน้นย้ำว่า "*GTA ลอนดอน 1969* มีภารกิจใหม่ถึง 36 ภารกิจ รถใหม่ 30 คัน และที่สำคัญที่สุดคือโอกาสในการก่ออาชญากรรมที่ไร้ขีดจำกัด" แม้จะยอมรับว่า "รูปแบบการเล่นแบบปลายเปิดไม่ได้ทำให้คุณทำอะไรที่แตกต่างไปจากเดิม [จาก *GTA* ภาคแรก] เลย"

ในทางตรงกันข้ามกับเรื่องการควบคุมและภาพ ระบบเสียงกลับได้รับการตอบรับที่ดีอย่างเป็นเอกฉันท์ ดัก เพอร์รี จาก*ไอจีเอ็น* ประกาศว่ามันคือ "จุดดึงดูดที่ดีที่สุดของ *GTA ลอนดอน* ด้วยเสียงแนวย้อนยุคช่วงยุค 60 ที่แม่นยำ" บูร์เห็นด้วยโดยระบุว่า "ดนตรีประกอบสร้างบรรยากาศของลอนดอนได้อย่างน่าทึ่ง" ขณะที่บทวิจารณ์จาก*ยูโรเกมเมอร์*ระบุว่า "ดนตรีที่ยอดเยี่ยม" คือสิ่งที่ "ทำให้เกมดำเนินไปได้อย่างมีชีวิตชีวา"

### ยอดขาย
*ลอนดอน 1969* ครองอันดับหนึ่งในชาร์ตของสหราชอาณาจักรในช่วงสองสัปดาห์แรกที่วางจำหน่าย

## หมายเหตุ

## อ้างอิง

## แหล่งข้อมูลอื่น
* 

หมวดหมู่:หมวดหมู่:วิดีโอเกมที่ออกวางจำหน่ายในปี พ.ศ. 2542
หมวดหมู่:วิดีโอเกมแอ็กชันผจญภัย
หมวดหมู่:เกมที่ได้รับรางวัลบาฟตา (วิดีโอเกม)
ลอนดอน 1969
หมวดหมู่:วิดีโอเกมแบบโอเพ่นเวิลด์
หมวดหมู่:เกมสำหรับเพลย์สเตชัน (เครื่องเล่นวิดีโอเกม)
หมวดหมู่:เกมของร็อกสตาร์เกมส์
หมวดหมู่:วิดีโอเกมเล่นเดี่ยว
หมวดหมู่:วิดีโอเกมมุมมองจากด้านบน
หมวดหมู่:ภาคเสริมของวิดีโอเกม
หมวดหมู่:วิดีโอเกมที่พัฒนาในแคนาดา
หมวดหมู่:วิดีโอเกมที่ผลิตโดยแดน เฮาเซอร์
หมวดหมู่:วิดีโอเกมที่ดำเนินเรื่องในปี พ.ศ. 2504
หมวดหมู่:วิดีโอเกมที่ดำเนินเรื่องในปี พ.ศ. 2512
หมวดหมู่:วิดีโอเกมที่ดำเนินเรื่องในลอนดอน
หมวดหมู่:วิดีโอเกมที่เขียนโดยแดน เฮาเซอร์
หมวดหมู่:เกมสำหรับวินโดวส์